ตลาดหุ้นเอเชียผันผวนเช้านี้ วิตกสงครามการค้าหลังจีนขู่ตอบโต้สหรัฐฯ หากเรียกเก็บภาษี 25%
ตลาดหุ้นเอเชียผันผวนเช้านี้ วิตกสงครามการค้าหลังจีนขู่ตอบโต้สหรัฐฯ หากเรียกเก็บภาษี 25%
3 ส.ค. 2561

ผู้สื่อข่าวรายงานว่า ตลาดหุ้นเอเชียปรับตัวขึ้นเป็นส่วนใหญ่ในเช้าวันนี้ (3 ส.ค.61) ตามดัชนี S&amp;P 500 และ Nasdaq ตลาดหุ้นสหรัฐฯ ที่ปิดในแดนบวกเมื่อคืนนี้ จากการพุ่งขึ้นของหุ้นกลุ่มเทคโนโลยี หลังแอปเปิลทำสถิติเป็นบริษัทจดทะเบียนแห่งแรกของสหรัฐฯ และของโลกที่มีมูลค่าตลาดแตะ 1 ล้านล้านดอลลาร์ ซึ่งความคึกคักของหุ้นเทคโนโลยีได้ช่วยบดบังความวิตกกังวลเกี่ยวกับสถานการณ์ความขัดแย้งทางการค้าที่ตึงเครียดระหว่างสหรัฐและจีน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,585.54 จุด เพิ่มขึ้น 73.01 จุด, +0.32%
ดัชนี KOSPI ตลาดหุ้นเกาหลีใต้เปิดที่ 2,278.33 จุด เพิ่มขึ้น 8.13 จุด, +0.36%
ดัชนี TAIEX ตลาดหุ้นไต้หวันเปิดที่ 10,957.30 จุด เพิ่มขึ้น 27.53 จุด, +0.25%
ดัชนี HSI ตลาดหุ้นฮ่องกงเปิดที่ 27,751.60 จุด เพิ่มขึ้น 37.04 จุด, +0.13%
ดัชนี SSE Composite ตลาดหุ้นจีนเปิดวันนี้ที่ 2,763.40 จุด ลดลง 4.62 จุด, -0.17%
ดัชนี FBMKLCI ตลาดหุ้นมาเลเซียเปิดที่ 1,782.74 จุด เพิ่มขึ้น 4.61 จุด, +0.26%
ดัชนี FTSE STI ตลาดหุ้นสิงคโปร์เปิดที่ 3,300.59 จุด เพิ่มขึ้น 14.27 จุด, +0.43%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,763.49 จุด เพิ่มขึ้น 3.94 จุด, +0.05%
ดัชนี Jakarta Composite ตลาดหุ้นอินโดนีเซียเปิดที่ 6,014.80 จุด เพิ่มขึ้น 3.08 จุด, +0.05%
ทั้งนี้ การพุ่งขึ้นของราคาหุ้นแอปเปิลเป็นปัจจัยหนุนดัชนีดาวโจนส์, S&amp;P 500 และ Nasdaq เนื่องจากหุ้นแอปเปิลได้ถูกนำไปคำนวณทั้ง 3 ดัชนีดังกล่าว
อย่างไรก็ดี ดัชนีดาวโจนส์ไม่สามารถรักษาช่วงบวกเอาไว้ได้และปิดลบเล็กน้อย เนื่องจากตลาดยังคงถูกกดดันจากความวิตกเกี่ยวกับผลกระทบจากความขัดแย้งทางการค้าระหว่างสหรัฐฯและจีน
ขณะที่วานนี้ (2 ส.ค.61) กระทรวงการต่างประเทศจีนออกแถลงการณ์ขู่ตอบโต้สหรัฐฯ หากเรียกเก็บภาษี 25% ต่อสินค้านำเข้าจากจีนวงเงิน 2 แสนล้านดอลลาร์
ด้านประธานาธิบดีโดนัลด์ ทรัมป์ ได้สั่งการให้นายโรเบิร์ต ไลท์ไฮเซอร์ ผู้แทนการค้าสหรัฐฯ (USTR) พิจารณาปรับขึ้นภาษีนำเข้าสินค้าจากจีนสู่ระดับ 25% จากเดิมในอัตรา 10% คิดเป็นวงเงินรวม 2 แสนล้านดอลลาร์ โดยครอบคลุมสินค้าจำนวน 6,031 รายการ ตั้งแต่สินค้าเพื่อผู้บริโภคไปจนถึงสินค้าด้านการเกษตร หลังจากสหรัฐฯ และจีนไม่สามารถบรรลุข้อตกลงในการเจรจาเพื่อยุติข้อพิพาททางการค้า โดยมาตรการเรียกเก็บภาษีนำเข้าเพิ่มเติมในครั้งนี้จะมีผลบังคับใช้ในเดือนก.ย.
ขณะเดียวกัน นักลงทุนรอดูตัวเลขการจ้างงานนอกภาคเกษตรในวันศุกร์นี้ โดยผลการสำรวจระบุว่า กระทรวงแรงงานสหรัฐจะรายงานตัวเลขการจ้างงานนอกภาคเกษตรเพิ่มขึ้น 190,000 ตำแหน่งในเดือนก.ค. หลังจากที่พุ่งขึ้น 213,000 ตำแหน่งในเดือนมิ.ย. และนักวิเคราะห์ยังคาดว่าอัตราการว่างงานจะลดลงสู่ระดับ 3.9%
โดยในเดือนที่แล้ว กระทรวงแรงงานสหรัฐฯ รายงานว่า ตัวเลขการจ้างงานนอกภาคเกษตรพุ่งขึ้นมากกว่าคาดในเดือนมิ.ย. โดยเพิ่มขึ้น 213,000 ตำแหน่ง สูงกว่าที่นักวิเคราะห์คาดการณ์ที่ระดับ 195,000 ตำแหน่ง ส่วนอัตราการว่างงานปรับตัวขึ้นสู่ระดับ 4.0% โดยสูงกว่าที่นักวิเคราะห์คาดว่าจะทรงตัวที่ระดับ 3.8%